واهذا هو الشطط فاستعمال السلطة بعينيه! شرطة إقليم الباسك، المعروفة ب لاإيرتزينسا ناضت تتفرق البروسيات الإدارية على الجيران اللي صورو الشوهة اللي دارو بوليسها ملي تعداو على شاب من أصل مغربي و مو حيت لقاوه خارج و معطاوهش الفرصة يشرح ليهم سبب تواجد ديالو بالزنقة. جوج ديال الجيران اللي عاينو الواقعة و وثقوها بالصور توصلو ببروسيات لديورهم و اشعار بفتح تحقيق قضائي حيت زعما نشرو حادثة الإعتداء عبرو عن إستغرابهم من هادشي. وحدة من الجيران شرحات انها توصلات بجوج بروسيات و إستدعاء امام القضاء. التهمة هي سب و نشر صور السلطات و أعضاء من قوات الامن . اما المتابعة القضائية غادي تكون بسبب السب و القذف مع التشهير!!! الجيران اشتكاو انهم تعرضو لحملة تحرش خلال كتر من اسبوع من طرف عناصر الشرطة الباسكية اللي جاو تحت من الشراجم و بالضبط فنفس بلاصة الواقعة و بداو تينيشو بالضو على الشراجم باش يعرفو مصدر تصوير الفيديو اللي فرشهم و بين سلوكاتهم الهمجية مع شاب مقدرش يدافع على راسو لأنه بكل بساطة عندو إعاقة ذهنية. البوليس قالو للجيران المتضررين إيلا حسيتو كاين تحرش سيرو قدمو شكوى ضد البوليس!!! اما بخصوص الحادثة فمصلحة الأمن قالت انها فتحات تحقيق باش تعرف واش كاين عنف تجاه الشاب و الأم ديالو اللي تتعدى عليها البوليسي ملي حاولات تشرح ليه ان ولدها تيعاني من إعاقة ذهنية! بزاف ديال الجمعيات الحقوقية رصدات تجاوزات خطيرة ديال عناصر الشرطة الإسبانية خلال فترة الحجر الصحي و نددت بشي تدخلات عنيفة اللي مكان عندها حتى شي ضرورة سوى استعراض العضلات و سخونية الراس! 
واهذا هو الشطط فاستعمال السلطة بعينيه.. شرطة إقليم الباسك فرقات البروسيات على الجيران اللي صورو الشوهة اللي دارو بوليسها ملي تعداو على مغربي